Miljoene se dwelms in skiboot op hoofwegLede van die Valke het die bakke en boot deursoek en 800 kg saamgeperste suiwer kokaïne in die boot gevind (Foto: SAPS) ŉ 39-jarige verdagte is Woensdag in Pretoria in hegtenis geneem nadat die polisie kokaïen ter waarde van nagenoeg R400 miljoen in sy besit gevind het. Dié man het glo die dwelms in ŉ skiboot versteek. Kol. Katlego Mogale, woordvoerder van die Valke, sê ŉ multidissiplinêre span van die Valke het Woensdag tydens ŉ intelligensiegedrewe operasie die verdagte in sy bakkie op die N1-hoofweg, digby die R21-wisselaar in Pretoria, afgetrek. Die bakkie het na wat verneem word ŉ skiboot van ongeveer 3,6 m lank gesleep. Die bakkie het na wat verneem word ŉ skiboot van ongeveer 3,6 meter lank gesleep (Foto: SAPS) “Lede van die Valke het die bakkie en boot deursoek en 800 kg saamgeperste suiwer kokaïen in die boot gevind. Die dwelms het ŉ geraamde straatwaarde van R400 miljoen,” sê Mogale. “Meer inhegtenisnemings word verwag namate die ondersoek ontvou.” Lt.genl Godfrey Lebeya, hoof van die Valke, het die ondersoekspan geloof vir hul goeie werk. “Die reuse-dwelmvonds is ŉ stap in die regte rigting in die polisie se pogings om dwelmhandel hok te slaan,” het Lebeya gesê.